**Népszámlálás 2022**

**A Vasvári Polgármesteri Hivatal felülvizsgálók jelentkezését várja a 2022 őszén, októberben és novemberben lebonyolítandó országos népszámláláshoz. Jelentkezni augusztus 15-ig lehet.**

A Központi Statisztikai Hivatal (KSH) **2022. október 1. és 2022. november 28.** között Magyarország területén **NÉPSZÁMLÁLÁST** tart.

A számlálóbiztosok adatgyűjtési tevékenységének folyamatos koordinálásához, valamint az adatgyűjtés szakmai szempontoknak történő megfeleltetéséhez és ellenőrzéséhez **felülvizsgálókra** van szükség. Feladatuk többek között, hogy a kérdőívek kitöltésével kapcsolatos szakmai előírásokat és követelményeket betartassák a számlálóbiztosokkal, továbbá koordinálják őket a munkájuk szervezésében és végrehajtásában. A felülvizsgálóknak állandó kapcsolatot kell tartaniuk a hozzájuk tartozó számlálóbiztosokkal és folyamatosan nyomon kell követniük az előrehaladást. A számlálóbiztosok terepen végzett munkáját szúrópróbaszerűen ellenőrizhetik, az előrehaladásról rendszeresen be kell számolniuk a helyi népszámlálási felelősnek. A terepen tapasztaltakról, illetve a felmerülő problémákról – a probléma jellegétől függően – tájékoztatniuk kell a helyi népszámlálási felelőst vagy a KSH területfelelősét. A kapcsolattartás formája mindkét irányba megegyezés kérdése.

**A felülvizsgálók alapvető feladatai a következők:**

* otthoni felkészülés keretében a szükséges alapismeretek, e-learning tananyagok elsajátítása és elektronikus vizsga teljesítése;
* a számlálóbiztosok munkájának koordinálása, ellenőrzése, munkájuk szakmai igazolása a helyi népszámlálási felelős számára a pénzügyi elszámolások előkészítéséhez;
* közreműködés – a helyi népszámlálási felelős döntése alapján – az összeíráshoz szükséges elektronikai eszközök (tabletek) és tartozékaik számlálóbiztosok részére történő kiosztásában és azok visszagyűjtésében;
* az adatfelvétel előrehaladásának folyamatos nyomon követése a menedzser alkalmazásban;
* a minőségbiztosítás részeként az adatfelvétel meghatározott minőségi mutatói, indikátorai teljesülésének teljes körű vizsgálata, indokolt esetben a szükséges intézkedések megtétele a helyi népszámlálási felelőssel közösen eljárva;
* az adatfelvételt megtagadó háztartások címének jelzése a helyi népszámlálási felelős és a területfelelős felé. Szükség esetén a számlálóbiztos elkísérése az adott címre a sikeres adatfelvétel céljából;
* az összeíráshoz kapcsolódó nyomtatványok, segédanyagok és az összeíráshoz szükséges elektronikai eszközök esetleges pótlása a számlálóbiztosok részére.

A felülvizsgálói munkára jelentkezőknek az alábbi pontokban foglalt feltételekkel rendelkezniük kell:

* saját eszköz internet elérhetőséggel a felkészüléshez és a menedzser alkalmazás használatához (rendelkezzen olyan elektronikai eszközzel, amelyen meg tudja tekinteni az e-learning tananyagot és vizsgázni tud - PC, laptop, tablet stb.-, valamint használni tudja a menedzser alkalmazást).
* elektronikus és telefonos elérhetőség: a folyamatos és hatékony kapcsolattartás érdekben (rendelkezzen mobiltelefonnal és e-mail címmel).
* ügyfélkapus elérhetőség: a felülvizsgálónak rendelkeznie kell ügyfélkapu-elérhetőséggel, illetve az ügyfélkapu regisztrációját legkésőbb a menedzser alkalmazásba való első belépés előtt létre kell hoznia az azonosítás miatt.

A felülvizsgáló személyével kapcsolatos elvárások:

* + 18. életév betöltése, cselekvőképesség,
	+ legalább középfokú végzettség.

A felülvizsgálói munkára olyan személyek jelentkezését várjuk:

* akik ismerik a helyi sajátosságokat,
* akik magabiztos számítógépes ismerettel rendelkeznek,
* akik határozottan és világosan kommunikálnak a számlálóbiztosokkal és a többi szereplővel;
* akik az irányításuk alatt dolgozó számlálóbiztosok munkáját hatékonyan össze tudják fogni;
* akik rendszerszinten átlátják az egész munkafolyamatot,
* akik gyakorlatiasak, alaposak, jó megfigyelőképességgel rendelkeznek;
* akik a számlálóbiztosok munkájával kapcsolatos észrevételeket, kritikákat képesek határozottan szóvá tenni, értékelésük reális, építő jellegű, a döntéseket tárgyilagosan, érzelmektől és személyes véleménytől mentesen tudják meghozni;
* akik a népszámlálás idején folyamatosan rendelkezésre állnak;
* akik a problémás esetekben határozottan tudnak és mernek dönteni.

Jelentkezését az alábbi linken letölthető jelentkezési lap kitöltésével, aláírásával várjuk. Jelentkezési lapját az alábbiakban ismertetett módon juttathatja el hivatalunkhoz:

* személyesen a Vasvári Polgármesteri Hivatal (9800 Vasvár, Alkotmány u. 1.) portájára történő leadással,
* postai úton levélben a Vasvári Polgármesteri Hivatal (9800 Vasvár, Alkotmány u. 1.) címre,
* e-mailben a jegyzo@vasvar.hu címre az aláírt jelentkezési lap fotózásával vagy szkennelésével.

**Jelentkezési határidő: 2022. augusztus 15.**

A felülvizsgálónak jelentkezők közül a helyi népszámlálási felelős (jegyző) az online tananyag elsajátítását és az e-learning vizsga teljesítését követően választja ki a felülvizsgálókat és velük köt megbízási szerződést.

A munkavégzésért a KSH a Kormány 362/2020. (VII. 23.) Korm. rendelete 3. sz. melléklete szerint 220.- Ft/cím felülvizsgálói munkadíjat biztosít, felkészülési és kapcsolattartási díj: 25.000.-Ft.

A népszámlálással kapcsolatos bővebb információk megtalálhatóak a [www.ksh.hu](http://www.ksh.hu/) oldalon. A jelentkezéssel összefüggő kérdésben a 94/572-012-es telefonszámon kérhető tájékoztatás.

Adatkezelési tájékoztató az alábbi linkről érhető el: [link](https://docs.google.com/document/d/1_hrG5SRX3DfzYr962SzC5p8nuwzckMCt/edit?usp=sharing&ouid=110829731032468123684&rtpof=true&sd=true)

Tisztelettel:

Pálláné dr. Lakics Erika jegyző